D. Čaplovič, podpredseda vlády SR: (2009-04-23):
V nadväznosti na vami položenú otázku mi dovoľte ešte uviesť, že požiadavky príslušníkov národnostných menšín žijúcich na území Slovenskej republiky sú intenzívne diskutované v rámci zasadnutia Rady vlády Slovenskej republiky pre národnostné menšiny a etnické skupiny a najbližšie zasadnutie tejto rady vlády bude 5. mája tohto roku. So zástupcami tretieho sektora intenzívne spolupracujem v rámci Rady vlády Slovenskej republiky pre mimovládne neziskové organizácie. Najbližšie zasadnutie, pravidelné bude teraz budúci týždeň 28. apríla. Na tomto mieste by som chcel vyzdvihnúť spoluprácu s tretím sektorom aj pri minuloročnej novelizácii tzv. antidiskriminačného zákona, v rámci ktorej na činnosti pracovnej skupiny predmetného zákona aktívne participovali aj zástupcovia mimovládnych organizácií, osobitne reprezentujúci hromadnú pripomienku, ktorá bola z veľkej časti aj pri príprave tejto novely akceptovaná. V súčasnosti sa efektívne rozvíja spolupráca so zástupcami mimovládnych organizácii v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Chcem povedať, že po nástupe tejto vlády sa finančné zdroje, ktoré idú do akčného plánu, výrazne zvýšili. Kým do roku 2006 to bolo vo výške 3 mil. korún, teraz je to vo výške 9 mil. Sk, teda v prepočte prirodzene aj na eurá. Ďalej, samozrejme, pripravuje sa materiál do vlády. Bude informovaný aj výbor Národnej rady v tejto oblasti k tomuto akčnému plánu aj výbor Národnej rady pre ľudské práva, národnostné menšiny a práva žien. Nezanedbateľnou je aj oblasť spolupráce so zahraničnými mimovládnymi organizáciami, s ktorými rokujem a veľmi často, to by som chcel podčiarknuť, u mňa majú dvere otvorené pri riešení otázok týkajúcich sa príslušníkov rómskej národnostnej menšiny, konkrétne Amnesty International a ďalšie organizácie, s ktorými v tejto oblasti veľmi často komunikujeme. Veľmi dobrá spolupráca je so samosprávnymi krajmi, vyššími územnými celkami, najmä tými špecifickými, to je košický, prešovský a banskobystrický a dnes už aj nitriansky, predovšetkým ďalej s obcami a mestami prostredníctvom Združenia miest a obcí Slovenska a Úniou miest a obcí Slovenska. Z mimovládnych organizácií by som na tomto miestne menoval najmä Nadáciu Milana Šimečku a Rómsky vzdelávací fond, s ktorými je veľmi aktívna spolupráca, i keď sa niekedy nezhodneme, ale komunikujeme a na niektoré problémy nachádzame spoločné riešenia. Ďalej je to vynikajúca spolupráca s Vysokou školou sociálnej práce a zdravotníctva sv. Alžbety. Viete veľmi dobre, že už teraz sú v druhom ročníku mladí Rómovia, ktorí absolvujú  bakalárske štúdium v Košiciach v oblasti zdravotníctva, čo v minulosti nebolo, aj vďaka tejto vysokej škole. Ďalej s Univerzitou Konštantína Filozofa a Ústavom romologických štúdií, ale aj napríklad z oblasti kultúry Slovenského národného múzea, najmä pri zrodení prvého Rómskeho múzea v Slovenskej republike, teraz nedávno otvoreného v Martine. Dovolím si vás na záver uistiť, že Vláda Slovenskej republiky považuje tretí sektor za dôležitý spoločenský pilier a súčasť slobodnej občianskej spoločnosti. Mimovládne organizácie sa špecializujú a významne napomáhajú šíreniu hodnôt tolerancie, multikulturalizmu či viackultúrnosti, medzikultúrnosti a nediskriminácie spoločnosti. Vyššie uvádzaný a spomínaný Akčný plán predchádzania všetkým formám diskriminácie sa v priebehu realizácie osvedčil aj ako vhodný nástroj na zabezpečenie spolupráce práve v oblasti mimovládnych organizácií so štátnymi orgánmi tak, aby bol sledovaný cieľ predchádzania diskriminácie, xenofóbie, rasizmu, antisemitizmu a ostatným prejavom intolerancie komplexne napĺňaný kooperatívnou formou, podčiarkujem, všetkých prvokov občianskej spoločnosti. Som presvedčený, že túto efektívnu spoluprácu je možné rozšíriť aj na ďalšie oblasti. Ale keď ste sa pýtali na otázku postavenia rómskej národnostnej menšiny a vo vzťahu k rómskej národnostnej menšine, tak podčiarkujem zvlášť, v tejto oblasti tá spolupráca je dobrá. Ďakujem veľmi pekne.